和寧川王大卿寄游天台韻
作者：釋元肇
朝代：宋

paragraphs: 我觀人生天地間，古今吁嗟行路難。
躋攀尺寸不可上，太行蜀道凋朱顔。
天台勝絕神僊錄，遐方企仰傾心讀。
跬步之間未暇登，多緣重耳而輕目。
胸量汪汪滄海窄，筆端舊有回天力。
莫年閑伴赤松游，興來不負東山屐。
華頂萬八千丈高，衡南泰北齊堪招。
凌風矯首欲飛舉，收拾萬象窮秋毫。
方廣雲中忽披覿，半千聖者皆相識。
妙法轟轟兩澗宣，危磴蜒蜒一潭碧。
安得妙手李伯時，貌取牛背劉凝之。
猗歟樗散巖壑底，與世聿兀略不覊。
愛山只愁山可移，獨許明月清風知。
興公按圖曾作賦，拂庵未到先題詩。